Diari Oficial de la Generalitat Valenciana


Sumari del DOGV 1799, del 08-06-1992 (1992/825059)

DECRET 80/1992, d'1 de juny, del Govern Valencià, per qual es declara la utilitat pública de l'expropiació forçosa dels terrenys necessaris per a l'ampliació del campus universitari de la Universitat d'Alacant, a Sant Vicent del Raspeig (Alacant).
-------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1992/06/01/80/dof/vci/html**

### Dades del document

Número de DOGV
:   1799

Data del DOGV
:   08-06-1992

Secció del DOGV
:   DISPOSICIONS GENERALS

Número del document
:   1992/825059


Data del document
:   01-06-1992

Organisme emissor
:   Conselleria de Cultura, Educació i Ciència

Tipus de document
:   Decret

Decret 80/1992, d'1 de juny, del Govern Valencià, pel qual es declara la utilitat pública de l'expropiació forçosa dels terrenys necessaris per a l'ampliació del campus universitari de la Universitat d'Alacant, a Sant Vicent del Raspeig (Alacant).  
La Universitat d'Alacant ha tingut des de la seua creació un increment constant d'alumnes matriculats i la seua taxa de creixement ha esdevingut una de les més elevades de la Comunitat Valenciana. A tot açò s'ha unit un procés continu d'implantació de nous ensenyaments que fa preveure la persistència de la taxa de creixement de l'alumnat, i també la necessitat de dotar-se de la infrastructura que calga per a atendre les necessitats dels alumnes, dels professors i del personal d?administració.  
Concretament, la Universitat d'Alacant es troba amb la necessitat de construir nous edificis per a l'Escola d'Infermeria, la biblioteca general, l'arxiu central, altre aulari general, el Rectorat, els departaments de Sociologia i també un per a serveis d'infrastructura com ara aparcaments, cafeteria, reprografia, etc.  
Conscient d?aquestes necessitats, l'Ajuntament de Sant Vicent del Raspeig, en aprovar el Pla General d'Ordenació Urbana, ha previst destinar els terrenys confrontants amb l'actual campus d?aqueixa localitat a ús docent universitari amb la finalitat de possibilitar la construcció en els terrenys dels edificis necessaris per a l'ampliació de la Universitat d'Alacant i ha establert l?expropiació com a sistema de gestió del sòl.  
Atés que la Generalitat Valenciana té atribuïda la competència plena en matèria d?ensenyament en tots els nivells i també la potestat expropiatòria, segons el que disposen els articles 30, 32.1.2 i 35 de l?Estatut d?autonomia de la Comunitat Valenciana i d?acord amb l?establert en l'article 25 de la Llei de Govern Valencià, a proposta del Conseller de Cultura, Educació i Ciència i amb la prèvia deliberació del Govern Valencià en la reunió del dia 1 de juny de 1992,  
DECRETE  
Article primer  
Es declara la utilitat pública del projecte d?ampliació del campus de la Universitat d'Alacant, a l?efecte de l?expropiació forçosa dels terrenys que en siguen necessaris, situats al terme municipal de Sant Vicent del Raspeig (Alacant), inclosos en el Pla General d'Ordenació Urbana del municipi, aprovat definitivament el 5 d?abril de 1990 i publicat al Butlletí Oficial de la Província d'Alacant el 17 de maig de 1990, i qualificats com a sòl urbà comú (SUC) destinat a dotacions per a ús docent (D/DO).  
Els terrenys ocupen una superfície aproximada de 129.390 m2 i confronten per tots els costats amb l'actual campus universitari de la Universitat d'Alacant a Sant Vicent del Raspeig.  
Article segon  
Es declara la Universitat d'Alacant beneficiària de l?expropiació, la qual adquirirà la titularitat dels béns i drets que s'expropien i abonarà els preus justos que es fixen i assumirà les facultats i les obligacions determinades per als beneficiaris en la Llei d'Expropiació Forçosa i en el seu reglament, i gaudirà de les exempcions tributàries aplicables legalment, de conformitat amb el previst en els articles 53 i concordants de la Llei Orgànica de Reforma Universitària.  
Article tercer  
El Conseller de Cultura, Educació i Ciència posseirà la representació ordinària de la Generalitat Valenciana en l'expedient que s'instruirà per a l'expropiació dels terrenys i acordarà, si escau, la necessitat d?ocupació dels béns i drets afectats, després del tràmit d'informació pública que ha de dur a terme el beneficiari de l'expropiació i podrà elevar al Govern Valencià proposta de declaració d'urgent ocupació, i exercirà les altres atribucions que la Llei d?Expropiació Forçosa i el seu reglament atribueixen als governadors civils en representació de l'Estat.  
València, 1 de juny de 1992.  
El President de la Generalitat Valenciana,   
JOAN LERMA I BLASCO  
El Conseller de Cultura, Educació i Ciència,  
ANDREU LOPEZ I BLASCO


Còpia Permalink ELI